สาวปินส์ คว้ามงกุฎ มิสยูนิเวิร์ส 2018 เฮทั้งประเทศ
นิ้ง เจ๋ง-ผ่านเข้าถึงรอบ 10 คน,สวยสมตำแหน่ง สาวฟิลิปปินส์ แคทริโอนา เกรย์ คว้ามงกุฎ มิสยูนิเวิร์ส 2018 ไปครอง โดยมีสาวงามจากแอฟริกาใต้-เวเนซุเอลา ได้รองฯ อันดับ 1 และ 2 ตามลำดับ ขณะที่ลาวคว้ารางวัลชุดประจำชาติไปครอง ส่วนสาวไทย นิ้ง-โศภิดา ทำได้ดีที่สุด เข้ารอบ 10 คนสุดท้าย ด้าน มิสยูนิเวิร์สคนใหม่ เปิดใจสิ่งแรกที่อยากทำคือได้พบหน้าครอบครัว รวมถึงอยากกินมะม่วงดิบจิ้มพริกกับเกลือและชาเย็น ส่วนอนาคตอยากขยายงานรณรงค์เรื่องโรคเอดส์ในบ้านตัวเอง พร้อมเผยหลักที่ทำให้ประสบความสำเร็จ คือต้องมีการเตรียมความพร้อมสำหรับโอกาสที่จะมาถึงอยู่เสมอและทำให้เต็มที่,หลังจากที่สาวงาม 94 ประเทศมาร่วมทำกิจกรรมในไทย เพื่อประชันโฉมชิงตำแหน่งมิสยูนิเวิร์ส 2018 มานานร่วม 1 เดือน ในที่สุดการประกวดใน รอบตัดสินก็เริ่มขึ้นเมื่อช่วงเช้ามืดวันที่ 17 ธ.ค. ตามเวลาประเทศไทย ซึ่งตรงกับช่วงค่ำวันที่ 16 ธ.ค.ตามเวลาประเทศสหรัฐอเมริกา โดยที่อิมแพค อารีนา เมืองทองธานี สถานที่จัดประกวด เนืองแน่นไปด้วยแฟนคลับนางงามจากทั่วโลก ขนอุปกรณ์การเชียร์ อาทิ ธงชาติ ป้ายไฟ ไวนิลรูปภาพนางงาม มาสร้างสีสันร่วมเชียร์ผู้เข้าประกวดกันคึกคักสุดขีด โดยเฉพาะกองเชียร์ชาวไทย ที่รวมพลังกันมาให้กำลังใจ นิ้ง-โศภิดา กาญจนรินทร์ มิสยูนิเวิร์สไทยแลนด์ ตัวแทนสาวงามประเทศไทยเข้าร่วมประกวดครั้งนี้,กระทั่งเวลา 07.00 น.ตามเวลาประเทศไทย การประกวดมิสยูนิเวิร์ส 2018 รอบตัดสินก็เริ่มขึ้น พร้อมกับการถ่ายทอดสดไปทั่วโลกผ่านทางสถานีโทรทัศน์ฟ็อกซ์ของสหรัฐฯ และสถานีโทรทัศน์พีพีทีวี ช่อง 36 ของไทย ด้วยการฉายเทปบันทึกภาพ การทำกิจกรรมของสาวงามผู้เข้าประกวดมิสยูนิเวิร์ส 2018 ทั้ง 94 คน ที่ได้ร่วมทำกิจกรรมเพื่อประโยชน์ต่อสังคมมากมาย ต่อด้วยการแสดงโชว์ของ นี-โย หรือแชฟเฟอร์ ชิเมียร์ สมิธ นักร้องอาร์แอนด์บี ชาวแอฟริกัน-อเมริกันชื่อดัง ผสมผสานกับการแสดงของคณะนาฏศิลป์ไทย และการเดินโชว์ตัวของ 94 สาวงาม โดยมีสตีฟ ฮาร์วีย์ ทำหน้าพิธีกรบนเวที แอชลีย์ เกรแฮม รับหน้าที่พิธีกรหลังเวทีระหว่างการถ่ายทอดสดรอบตัดสิน,จากนั้นการประกวดเริ่มเข้มข้นขึ้น เมื่อสตีฟ ฮาร์วีย์ ประกาศชื่อประเทศสาวงามที่เข้ารอบ 20 คน สุดท้าย และต่อด้วยรอบ 10 คน ที่มีนิ้ง-โศภิดา กาญจนรินทร์ จากไทยผ่านเข้าสู่รอบนี้ไปด้วย เรียกเสียงเฮจากกองเชียร์ไทยดังกระหึ่มฮอลล์อีกครั้ง โดยสาวงามทั้ง 10 คน ได้ออกมาเดินอวดโฉมในชุดว่ายน้ำจากแบรนด์ SIRIVANNAVARI และชุดราตรี ก่อนที่พิธีกรประกาศรายชื่อสาวงามเพียง 5 คนเท่านั้นที่จะได้ไปต่อ ประกอบด้วย น.ส.เกียรา โอร์เตกา มิสเปอร์โตริโก, น.ส.เหอแฮน เนีย มิสเวียดนาม, น.ส.แคทริโอนา เกรย์ มิสฟิลิปปินส์, น.ส.แทมาริน กรีน มิสแอฟริกาใต้ และน.ส.เอสเตฟานิ กูติเอร์เรซ มิสเวเนซุเอลา ซึ่งสาวงามทั้ง 5 คน ได้รับคำถามจากสตีฟ ฮาร์วีย์ในหัวข้อที่แตกต่างกันและต้องตอบคำถามภายใน 30 วินาที ซึ่งมีเพียงสาวงาม 3 คนสุดท้าย ที่ได้เข้าสู่รอบตอบคำถามชิงตำแหน่งมิสยูนิเวิร์ส 2018 คือ น.ส.แคทริโอนา เกรย์ มิสฟิลิปปินส์, น.ส.แทมมาริน กรีน มิสแอฟริกาใต้ และ น.ส.เอสเตฟานิ กูติเอร์เรซ มิสเวเนซุเอลา โดยทั้ง 3 คน ได้รับคำถามเดียวกันในหัวข้อ ช่วงเวลาที่สำคัญของชีวิตที่ได้เรียนรู้เเละจะนำมาใช้ในการเป็นมิสยูนิเวิร์ส ซึ่งแต่ละสาวงามต้องตอบคำถามเพื่อแสดงทัศนคติ และไหวพริบให้ออกมาดีที่สุดในระยะเวลาไม่กี่นาที,กระทั่งมาถึงช่วงนาทีลุ้นระทึก คือการประกาศผลสาวงามผู้ชนะใจกรรมการ คว้าตำแหน่งอันทรงเกียรติ มิสยูนิเวิร์ส 2018 ไปครอง ได้แก่ แคทริโอนา เกรย์ มิสฟิลิปปินส์ ท่ามกลางเสียงเฮจากเหล่ากองเชียร์นางงามดังลั่นฮอลล์ ที่ไม่ผิดความคาดหมายเพราะมิสฟิลิปปินส์ถือเป็นดาวเด่นบนเวทีมาตั้งแต่ต้นโดยมี แทมาริน กรีน มิสแอฟริกาใต้ ได้ตำแหน่งรองมิสยูนิเวิร์ส 2018 อันดับ 1 และเอสเตฟานิ กูติเอร์เรซ มิสเวเนซุเอลา ได้รองฯอันดับ 2 ส่วนรางวัลชุดประจำชาติยอดเยี่ยม ประจำปี 2018 ได้แก่ ชุดกินรี จากประเทศลาว,สำหรับ น.ส.แคทริโอนา เกรย์ อายุ 24 ปี ส่วนสูง 178 ซม. เชื้อชาติฟิลิปปินส์-ออสเตรเลีย จบการศึกษาปริญญาโท ด้านทฤษฎีดนตรี ประกอบอาชีพนางแบบ พิธีกรรายการโทรทัศน์ นักร้อง และยังเป็นนักรณรงค์เรื่องโรคเอดส์ให้กับองค์กรเลิฟ ยัวร์ เซลฟ์ พีเอช รวมถึงเป็นอาสาสมัครผู้ช่วยสอนให้กับนักเรียนในโครงการยังค์ โฟกัส ได้กล่าวภายหลังรับตำแหน่งว่า ในนามผู้เข้าประกวดมิสยูนิเวิร์ส 2018 ขอขอบคุณสื่อมวลชนและแฟนๆทุกคน การที่ได้รับตำแหน่งรู้สึกเป็นเรื่องเหลือเชื่อมาก และหลังจากนี้เป็นเรื่องที่ตัดสินใจยากที่จะไปประเทศไหนก่อน เพราะมีเพื่อนสาวงามหลายประเทศแนะนำแหล่งท่องเที่ยวที่น่าสนใจ แต่ส่วนตัวอยากไปยุโรปเพราะไม่เคยไป รวมทั้งนิวยอร์ก สหรัฐอเมริกา อยากไปดูละครบรอดเวย์และสัมผัสฤดูใบไม้ร่วงและฤดูหนาวที่นั่น,มิสยูนิเวิร์สคนใหม่ยังกล่าวอีกว่า สิ่งแรกที่อยากทำหลังจากนี้คือพบหน้าครอบครัวและพูดคุยกับเพื่อนๆสาวงาม รวมถึงอยากกินมะม่วงดิบจิ้มพริกกับเกลือ และชาเย็น นอกจากนี้ยังอยากขยายการทำงานด้านการศึกษาโดยเฉพาะด้านเอชไอวีและเอดส์ ที่ทำที่ฟิลิปปินส์ และทำโครงการศึกษากับเด็กในพื้นที่ห่างไกลในประเทศฟิลิปปินส์ รวมถึงอยากสานต่องานในวงการเพลง เพราะ 2-3 สัปดาห์ก่อน เพิ่งปล่อยซิงเกิลชื่อ In These Together เพลงเป็นการเชื่อมต่อทุกคนเข้าด้วยกันไม่ว่าจะมีวัฒนธรรมที่แตกต่างกัน,ขอบคุณทุกแรงสนับสนุน สำหรับหลักที่ทำให้ประสบความสำเร็จ คือต้องมีการเตรียมความพร้อมสำหรับโอกาสที่จะมาถึงอยู่เสมอและทำให้เต็มที่ก็จะนำไปสู่ความสำเร็จได้ สำหรับชุดราตรีที่ใส่รับตำแหน่งได้แรงบันดาลใจมาจากภูเขาไฟมายอน ในฟิลิปปินส์ ซึ่งรูปทรงที่สวยงาม และตอนอายุ 13 ปี คุณแม่ฝันว่าลูกสาวได้เป็นมิสยูนิเวิร์สและสวมใส่ชุดสีแดง ซึ่งพอได้เป็นจริง คุณแม่ก็ดีใจจนน้ำตาไหล น.ส.แคทริโอนา เกรย์กล่าว,ด้านนิ้ง-โศภิดา กาญจนรินทร์ มิสยูนิเวิร์สไทยแลนด์ 2018 และ Top 10 Miss Universe 2018 กล่าวแสดงความยินดีกับมิสยูนิเวิร์ส 2018 พร้อมทั้งขอบคุณแฟนนางงามและคนไทยทุกคนที่เป็นกำลังใจให้มาตลอด และภาคภูมิใจที่สุดที่ได้ทำหน้าที่ในฐานะตัวแทนประเทศไทย จากเด็กคนหนึ่งที่ไม่เคยมีประสบการณ์ในการประกวดนางงามมาถึงวันนี้ ทำเต็มที่ที่สุดแล้วและภูมิใจที่สุดแล้ว,ทั้งนี้ การประกวดมิสยูนิเวิร์ส 2018 ที่จัดขึ้นในไทยครั้งนี้ ได้รับความสนใจจากสื่อนานาชาติติดตาม รายงานข่าวมาอย่างต่อเนื่อง อาทิ สำนักข่าวเอพีรายงานผลการประกวดมิสยูนิเวิร์ส 2018 รอบตัดสินที่ประเทศไทยว่า น.ส.แคทริโอนา เกรย์ นางงามจากฟิลิปปินส์ วัย 24 ปี เป็นผู้คว้ามงกุฎไปครอง เอาชนะสาวงามจากประเทศอื่นๆ 93 ประเทศ สร้างความยินดีปรีดาให้ชาวฟิลิปปินส์ทั้งประเทศ ซึ่งต่างพากันเชียร์เธออย่างสุดลิ่ม และกระโดดตัวลอยเมื่อรู้ว่าผู้คว้าตำแหน่งไปครองคือ น.ส.แคทริโอนา เกรย์ โดยเฉพาะที่เมืองโอสในจังหวัดอัลบาย ทางภาคตะวันออกเฉียงเหนือ บ้านเกิดของมารดาของ น.ส.เกรย์ ที่มีการเฉลิมฉลองอย่างครึกครื้น,ขณะที่ประธานาธิบดีโรดริโก ดูเตร์เต ผู้นำฟิลิปปินส์ ออกแถลงการณ์ผ่านโฆษกทำเนียบประธานาธิบดี แสดงความยินดีกับ น.ส.เกรย์ ผู้พิชิตมงกุฎมิสยูนิเวิร์ส 2018 เป็นคนที่ 4 ของประเทศ โดยระบุว่า น.ส.เกรย์ทำให้ชาวฟิลิปปินส์ทั้งมวลภาคภูมิใจ เมื่อเธอเดินกรีดกรายบนเวทีโลก และแสดงให้เห็นถึงศักยภาพของสาวงามฟิลิปปินส์ ทั้งเรื่องความเชื่อมั่น ความสง่างาม สติปัญญา และความเข้มแข็งเมื่อเผชิญกับความท้าทายยิ่งยวด มิสฟิลิปปินส์ได้แสดงให้ชาวโลกเห็นว่าสตรีในประเทศของเราสามารถทำให้ฝันเป็นจริงได้ หากมีความมานะ อุตสาหะและมุ่งมั่น
สวยสมตำแหน่ง สาวฟิลิปปินส์ แคทริโอนา เกรย์ คว้ามงกุฎ มิสยูนิเวิร์ส 2018 ไปครอง โดยมีสาวงามจากแอฟริกาใต้-เวเนซุเอลา ได้รองฯ อันดับ 1 และ 2 ตามลำดับ
นิ้ง โศภิดา กาญจนรินทร์,มิสยูนิเวิร์ส 2018,แคทริโอน่า เกรย์,นางงามฟิลิปปินส์,ข่าวหน้า1,ดารา